Na temelju članka 48. stavka 4. Zakona o predškolskom odgoju i obrazovanju („Narodne novine“ broj 10/97, 107/07, 94/13 i 98/19) i članka 46. Statuta Grada Rijeke („Službene novine Primorsko-goranske županije“ broj 24/09, 11/10 i 5/13 i „Službene novine Grada Rijeke“ broj 7/14, 12/17, 9/18, 11/18 - pročišćeni tekst, 2/20 i 3/21) Gradsko vijeće Grada Rijeke, na sjednici \_\_\_\_\_\_\_\_\_\_\_\_\_\_ godine, donijelo je

**O D L U K U**

**o izmjenama i dopunama Odluke o mjerilima za naplatu usluga**

**Dječjeg vrtića Sušak od roditelja-korisnika usluga**

Članak 1.

U Odluci o mjerilima za naplatu usluga Dječjeg vrtića Sušak od roditelja-korisnika usluga („Službene novine Grada Rijeke“ broj 15/18) u članku 7. stavku 2. podstavak 2. mijenja se i glasi:

„- koji je strani državljanin s odobrenim najmanje privremenim boravkom ili odobrenom međunarodnom zaštitom u Republici Hrvatskoj i živi na području grada Rijeke, sudjeluje u cijeni usluga Dječjeg vrtića sukladno odredbama ove Odluke koja se primjenjuje za roditelja-korisnika usluga koji ima prebivalište na području grada Rijeke.“

Članak 2.

Članak 9. briše se.

Članak 3.

U članku 13. stavku 1. iza podstavka 3. dodaju se novi podstavci 4. i 5. koji glase:

„- za dane kada dijete odsustvuje iz Dječjeg vrtića zbog sudjelovanja u višednevnom programu odgoja i obrazovanja izvan Dječjeg vrtića, kojeg provodi i dodatno naplaćuje Dječji vrtić, iznos dnevnog sudjelovanja u mjesečnoj cijeni usluga Dječjeg vrtića smanjuje se za 50%,

- za dane kada dijete odsustvuje iz Dječjeg vrtića iz privatnih razloga, u trajanju od najmanje mjesec dana u kontinuitetu, iznos sudjelovanja u mjesečnoj cijeni usluga Dječjeg vrtića smanjuje se za 50%,“.

Dosadašnji podstavak 4. postaje podstavak 6.

Iza stavka 2. dodaje se stavak 3. koji glasi:

„Mogućnost iz stavka 1. podstavka 5. ovoga članka, roditelj-korisnik usluga može tijekom jedne pedagoške godine koristiti najviše dva puta.“

Članak 4.

Iza članka 13. dodaje se članak 13a. koji glasi:

„Članak 13a.

U slučaju kada tijekom mjeseca dijete ostvari upis u Dječji vrtić ili kada se dijete ispiše iz Dječjeg vrtića, sudjelovanje roditelja-korisnika usluga u punoj mjesečnoj cijeni usluga, utvrđeno u smislu članka 6. ove Odluke, obračunat će se po danima prisutnosti djeteta.“

Članak 5.

Ova Odluka stupa na snagu osmoga dana od dana objave u “Službenim novinama Grada Rijeke“.